Jurzyca, Eugen, minister školstva, vedy, výskumu a športu SR (2010-08-04):
Dámy a páni, ďakujem pekne za slovo. Vyjadrím sa k niektorým pripomienkam pána poslanca Mikolaja, nie k tým, ktoré už boli komentované inými kolegami. Začnem podobne ako on na úvod troška tou gramatikou. A priznám, že z našej dielne vyšlo skloňovanie, ktoré zrejme, ako to hovorí pán Dostál, tiež nebolo správne. A pozeral som sa včera na tie jednotlivé verzie. A vyšlo mi, že až po jazykovej korektúre sa dostala do programového vyhlásenia tá verzia, ktorá evidentne podľa pána Dostála a Jazykovedného ústavu je správna. Teraz k tým poznámkam. Nie sú tam kresťanské tradície, to je pravda, ale nepovažujem to za ústup ani KDH, ani SDKÚ. Sú tam slovné spojenia ako napr., že budeme vychovávať podľa všeobecne platných princípov morálky, etiky čiže, áno, aj kresťanských, samozrejme. Pokiaľ ide o testovanie, poznámka znela, že je to požiadavka mimovládnych organizácií. Zmena v testovacích systémoch je celosvetový trend. Chceme prejsť na Monitor 5. A chceme testovať aj interne, nielen externe. A to interné testovanie je takisto celosvetový trend. Zavádza sa na školách to, že sa bude publikovať nie už iba ročná správa o škole, ale systém informácií, ktoré rodičom povedia viac o tom, ako škola funguje a vychováva ich deti. K tej autonómii a k tomu, že chceme posilniť autonómiu škôl, a k tomu, že momentálne je už autonómia pomerne vysoká. Je to pravda. Slovensko naozaj má slobodu škôl pomerne vysokú v tom, že si môžu vybrať, či chcú mať dve hodiny chémie alebo dve hodiny fyziky. Ale učitelia si nemôžu vybrať veľmi v tom, ako budú tú chémiu a fyziku učiť. Nemajú k dispozícii napr. ani rôzne učebnice a majú ďalšie bariéry, ktoré im v tom bránia. Pokiaľ ide o povinnú angličtinu, ja myslím, že si porozumieme, keď poviem, že tak ako je dobré, že na Slovensku je jazyk, ktorým sa všetci môžeme dohovoriť, tak je dobré, že vo svete taký je. A evidentne je to angličtina. Takže chceme, aby všetci naši mladí ľudia mohli sa dorozumievať na celom svete. Štát má naozaj možno nie monopol na učebnice. Ale ak to nie je monopol, tak je to potom monopson, čo je možno, uznám, správnejší ekonomický výraz. Monopson je monopol na strane dopytu. Evidentne máme iba po jednej učebnici. Takže za problém to považujeme. A ten trh s učebnicami sa naozaj budeme snažiť zaviesť. Jeden príklad máme uviesť o tom, že špičkové univerzity majú nejaké bariéry pri vstupe na Slovensko, napr. to, že Akreditačná komisia nepracuje s podkladmi v angličtine, ale iba v slovenčine. K tomu, že v kapitole o športe nie je nič o systéme. Hoci je to naozaj kratučká kapitola, tak tu máme napísané napr., že zavedieme systém merania efektívnosti a účinku dotácií, to znamená tak, aby sme v športe vedeli o každom eure, aký prínos pre spoločnosť jeho investícia znamenala. A máme tu napr. aj vetu o tom, že budeme podporovať konkrétne športové aktivity, a nie strešné organizácie. Na záver by som chcel spomenúť, že pán poslanec za dva dni asi päťkrát spomenul, že nechce povedať, že programové vyhlásenie pripravovali ľudia, ktorí nepracovali v školstve. Tak už to vnímam tak, že už to asi aj chcel povedať. No je to pravda, nemám školský pôvod. Ale pracujem v tíme, pracujem s ľuďmi, napr. štátnym tajomníkom, ktorý roky pracoval v regionálnom školstve, a s ľuďmi, ktorí pracujú a pracovali vo vysokom školstve a vo vede. Ďakujem pekne za pozornosť. (Potlesk.)